b'\n_START_ARTICLE_\nNordborg\n_START_SECTION_\nFaciliteter\n_START_PARAGRAPH_\nNordals Skolen har 387 elever, fordelt p\xc3\xa5 0.-9. klassetrin. Nordborg Slots Efterskole har hjemsted p\xc3\xa5 slottet og er en gymnasieforberedende efterskole med plads til 135 elever, fordelt p\xc3\xa5 9. og 10. klasse._NEWLINE_\xc3\x98sterlund Skole, der var opf\xc3\xb8rt i 1972, blev revet ned i 2004 fordi den var i meget d\xc3\xa5rlig stand og angrebet af svamp. Friskolen \xc3\x98sterlund startede p\xc3\xa5 nabogrunden i 2003 og byggede nye skolebygninger i 2005. Den har 189 elever, fordelt p\xc3\xa5 0.-9. klassetrin i \xc3\xa9t spor. _NEWLINE_Danfoss donerede ved sit 25 \xc3\xa5rs jubil\xc3\xa6um i 1958 et grundstykke og Nordborg S\xc3\xb8 til oprettelse af Nord-Als Idr\xc3\xa6tscenter. Stadion og boldbaner blev anlagt, og i 1967 blev den f\xc3\xb8rste idr\xc3\xa6tshal indviet. I 1978 blev sv\xc3\xb8mmehallen indviet, en halv snes \xc3\xa5r senere Hal 2, gymnastiksal, keglebaner, m\xc3\xb8delokaler og sovesale. I 2003 blev Hotel Nordborg S\xc3\xb8 opf\xc3\xb8rt i tilknytning til idr\xc3\xa6tscentret og med udsigt til s\xc3\xb8en. Foruden idr\xc3\xa6t benyttes centret til m\xc3\xb8der og konferencer for kommunen og erhvervslivet samt til lejrskoler og tr\xc3\xa6ningslejre. Det kan h\xc3\xa5ndtere arrangementer med op til 1.200 spisende g\xc3\xa6ster._NEWLINE_Forsamlingshuset N\xc3\xb8rherredhus fra 1906 br\xc3\xa6ndte, men blev genopf\xc3\xb8rt i 1966 som hotel og konferencecenter. Det blev renoveret i 2009 og rummer 29 v\xc3\xa6relser, kursus- og m\xc3\xb8defaciliteter for op til 480 personer, selskabslokaler med plads til op til 350 g\xc3\xa6ster samt teatersal med scene._NEWLINE_Nordborg Slot er hjemsted for Nord-Als Musikfestival, der siden 1980 er afholdt 2. weekend i juni.\n_START_SECTION_\nDet gamle Nordborg\n_START_PARAGRAPH_\nNordborg Slot er opf\xc3\xb8rt omkring 1150. Den bebyggelse, der opstod omkring slottet og f\xc3\xb8rste gang n\xc3\xa6vnes i 1313, hed oprindeligt "K\xc3\xb8bing", et navn som stadig findes i stednavnet K\xc3\xb8bingsmark nordvest for Nordborg. K\xc3\xb8bing er en gammel betegnelse for en handelsplads, og det vides, at der tidligere blev transporteret varer til og fra Nordborg ad Nordborg B\xc3\xa6k._NEWLINE_I 1600-tallet skiftede navnet officielt til "Nordborg". Byen havde fra 1680 status af fl\xc3\xa6kke, som er den betegnelse, man i Hertugd\xc3\xb8mmet Slesvig brugte for handelsplads._NEWLINE_Fra 1622 til 1730 var det nordlige Als et selvst\xc3\xa6ndigt hertugd\xc3\xb8mme. Ud over Als N\xc3\xb8rre Herred bestod det efter 1630 af \xc3\x86r\xc3\xb8. Senere blev Nordborg det administrative centrum for Nordborg Amt. Dette havde naturligvis en vis afsmittende effekt p\xc3\xa5 det lokale erhvervsliv, bl.a. var byen meget velforsynet med kroer._NEWLINE_I 1772 blev jorden fra Nordborg Slot delt op i 5 parceller og solgt. Samtidig blev slottets avlsbygninger nedbrudt og i vidt omfang genbrugt i de nye g\xc3\xa5rde. I 1776 blev ogs\xc3\xa5 slottet solgt til privat eje. I 1801 havde byen 850 indbyggere.\n_START_SECTION_\nBrandv\xc3\xa6rn\n_START_PARAGRAPH_\nI 1792 br\xc3\xa6ndte over 90 huse i Nordborg. De fleste var str\xc3\xa5t\xc3\xa6kte og l\xc3\xa5 t\xc3\xa6t op ad hinanden, s\xc3\xa5 de var et nemt bytte for ilden. Som f\xc3\xb8lge af branden finder man i Nordborg temmelig mange huse, som er opf\xc3\xb8rt i de f\xc3\xb8lgende \xc3\xa5r. Byen havde p\xc3\xa5 dav\xc3\xa6rende tidspunkt en brandinspekt\xc3\xb8r ved navn Riegels, som bl.a. skulle s\xc3\xb8rge for at der rundt omkring i byen var opmagasineret brandbek\xc3\xa6mpelsesudstyr, spande, stiger osv., men i praksis blev udstyret anvendt til andre form\xc3\xa5l og lod sig ikke finde, n\xc3\xa5r der var brug for det. _NEWLINE_I 1883 blev der etableret et frivilligt brandv\xc3\xa6rn i Nordborg. Der blev anskaffet en hestetrukken spr\xc3\xb8jte, slanger og stiger og andet materiel. Brandm\xc3\xa6ndene fik hjelm og uniform, og et spr\xc3\xb8jtehus blev bygget p\xc3\xa5 Ridepladsen. Det frivillige brandv\xc3\xa6rn fungerer stadig og r\xc3\xa5der i dag over en automobilspr\xc3\xb8jte, en tankvogn og en slangetender. P\xc3\xa5 Nordals findes der ogs\xc3\xa5 frivillige brandv\xc3\xa6rn i Havnbjerg, Svenstrup, Stevning og Egen. Indtil 2016 var der endvidere frivilligt brandv\xc3\xa6rn i Oksb\xc3\xb8l.\n_START_SECTION_\nDen tyske tid\n_START_PARAGRAPH_\nEfter krigen i 1864 fik Nordborg en tysk borgmester og forvaltning, og fra 1878 var der ogs\xc3\xa5 tysk flertal i byr\xc3\xa5det. I 1880-erne var der d\xc3\xa5rlige tider \xc3\xb8konomisk, og der skete en betydelig udvandring af is\xc3\xa6r unge danske familier. Den tyske forvaltning gjorde en stor indsats for at Nordborg skulle blive en integreret del af Preussen. Danskheden fik dog et skub fremad, da N\xc3\xb8rherredhus blev indviet. Efter 1. verdenskrigs afslutning og Det Tyske Kejserriges fald blev der i 1919 afholdt valg efter de nye og mere demokratiske tyske regler, og her blev der igen dansk flertal.\n_START_SECTION_\nAmtsbanerne p\xc3\xa5 Als\n_START_PARAGRAPH_\nI 1898 fik Nordborg jernbane til S\xc3\xb8nderborg, da Amtsbanerne p\xc3\xa5 Als, E Kleinbahn blev \xc3\xa5bnet. Det var en smalsporet oplandsbane, som ikke var anlagt med henblik p\xc3\xa5 tunge l\xc3\xa6s og h\xc3\xb8je hastigheder, og gods skulle omlades i S\xc3\xb8nderborg for at kunne fragtes p\xc3\xa5 det almindelige jernbanenet. _NEWLINE_Amtsbanen fik endestation syd for Storegade ved Stationsvej i Nordborg. Kort f\xc3\xb8r stationen blev der anlagt en d\xc3\xa6mning, som f\xc3\xb8rte sporet over slugten ved Gammeldam. D\xc3\xa6mningen blev senere udbygget til at kunne rumme den nuv\xc3\xa6rende Ringvej. Mellem Ringvej og Stationsvej er et lille stykke af amtsbanens trac\xc3\xa9 bevaret._NEWLINE_Da der kom st\xc3\xb8rre og bedre lastbiler og busser i 1920-erne og vejene ogs\xc3\xa5 blev bedre, kunne amtsbanerne ikke klare sig i konkurrencen, og de blev nedlagt i 1933. I de senere \xc3\xa5r har en forening ved navn E. Kleinbahn arbejdet p\xc3\xa5 at f\xc3\xa5 genetableret en del af den gamle amtsbanestr\xc3\xa6kning.\n_START_SECTION_\n2. verdenskrig\n_START_PARAGRAPH_\nUnder 2. verdenskrig var Nordborg Slot en fl\xc3\xa5detr\xc3\xa6ningsbase for tyske specialtropper, og ved krigens slutning blev der oprettet et stort kommunikationscenter i Nordborg. Flensborg-omr\xc3\xa5det var det sidste sted, de allierede tropper n\xc3\xa5ede frem til. Her regerede storadmiral Karl D\xc3\xb6nitz som Hitlers efterf\xc3\xb8lger indtil han overgav sig p\xc3\xa5 Marinestationen M\xc3\xb8rvig. Belastende materiale blev smidt i Nordborg S\xc3\xb8. Planen var at flygte fra Nordborg med u-b\xc3\xa5de._NEWLINE_Ved \xc3\x98sterlund Kro n\xc3\xa6r Karholm Skov syd for Nordborg blev der oprettet en mystisk tysk radiosender. V\xc3\xa6rnemagten beslaglagde krosalen i 1944. Her havde tyskerne teknik og et lager af generatorer, benzin og masser af kabler og ledninger samt enkelte k\xc3\xb8ret\xc3\xb8jer. Bag salen var rejst master af jern med barduner samt ledninger og antenner imellem. Rygtet gik at det var den store langb\xc3\xb8lgesender fra K\xc3\xb6nigs Wusterhausen, der var flyttet hertil, da Sovjet-tropperne rykkede frem mod Berlin._NEWLINE_De sidste dage f\xc3\xb8r kapitulationen havde tyskerne parkeret en h\xc3\xb8j vogn med en eller flere radarer p\xc3\xa5 det nedlagte banetrac\xc3\xa9 i Karholm Skov for at skjule den for engelske jagerfly, men en engelsk pilot opdagede vognen og sk\xc3\xb8d den i brand.\n_START_SECTION_\nByudvikling efter 1950\n_START_PARAGRAPH_\nI de f\xc3\xb8rste 15 \xc3\xa5r kunne Danfoss i vidt omfang d\xc3\xa6kke sit behov for arbejdskraft lokalt ved afvandring fra landbruget, men da virksomheden voksede eksplosivt i 1950\'erne og 1960\'erne, gav det anledning til en hastig udbygning af bysamfundene p\xc3\xa5 Als, herunder Nordborg hvor der uden for den gamle bydel blev bygget mange etageejendomme og store parcelhuskvarterer. Byen havde i 1981 8.402 indbyggere._NEWLINE_Nordborg har efter sin st\xc3\xb8rrelse og placering et us\xc3\xa6dvanligt stort antal andels- og almennyttige boliger. Nordborg Andelsboligselskab blev oprettet i 1946, og det almennyttige boligselskab Danbo fulgte efter i 1950. I f\xc3\xb8rste omgang blev der bygget nye boligblokke i udkanten af Nordborg by ved Th. Brorsensvej, dern\xc3\xa6st fulgte den nye bydel Langes\xc3\xb8, Danboparken i Havnbjerg og en r\xc3\xa6kke mindre afdelinger med t\xc3\xa6t-lav-bebyggelse. _NEWLINE_I 1960-erne og frem til 1980-erne blev omr\xc3\xa5det \xc3\x98sterlund syd for landevejen til S\xc3\xb8nderborg mellem Oksb\xc3\xb8lvej og golfbanen udbygget kraftigt. Der blev i dette omr\xc3\xa5de bygget nyt r\xc3\xa5dhus, plejehjem og \xc3\x98sterlund Skole. Plejehjemmet er erstattet af et nyt og mere tidssvarende.\n_START_SECTION_\nNordborg Kommune\n_START_PARAGRAPH_\nNordborg bevarede sin status som fl\xc3\xa6kke efter Genforeningen i 1920, men tr\xc3\xa5dte ikke ud af amtskommunen. Begrebet fl\xc3\xa6kke bortfaldt ved kommunalreformen i 1970. Her blev Nordborg kommunes\xc3\xa6de i Nordborg Kommune, der blev dannet af Nordborg og 4 andre sogne p\xc3\xa5 det nordlige Als. Den indgik ved kommunalreformen i 2007 i S\xc3\xb8nderborg Kommune, der best\xc3\xa5r af alle de tidligere kommuner p\xc3\xa5 Als og Sundeved.'